Gunnar Baumann

Gunnar Andreas Baumann (1869–1937) var en norsk kavalerioffiser.

 Biografi 
Han var sønn av sivilingeniør H.K. Myhre Anderssen og Adolphina Maria Baumann Falkenstrøm og bror av Viktor Baumann, som var kommandørkaptein og førte «Fram» under Otto Sverdrups polarekspedisjon fra 1898 til 1902.

Gunnar Baumann tok militær utdannelse i Norge og Tyskland. Han var lærer ved kavaleriets rideskole 1896–1899 og sjef 1911–1915. I mellomtiden arbeidet han i arméstyrelsen i Forsvarsdepartementet, i tre år som kontorsjef. Han kjøpte også storgården Valler i Bærum og flyttet dit i 1900.

På Valler kunne Baumann dyrke sin interesse for landbruk og hesteoppdrett. Han var formann i Det Norske Travselskap 1919–1931.

Baumann var oberst og sjef ved Nordenfjeldske Dragonregiment på Rinnleiret ved Levanger 1922–1928 og generalinspektør for kavaleriet fra 1928.

Han fungerte som redaktør i Nordre Trondhjems Amtstidende i Levanger 1926–1928. Ved stortingsvalget i 1927 var han Høyre og Frisinnede Venstres førstekandidat i Nord-Trøndelag, men ble ikke valgt.

 Utmerkelser 
Gunnar Baumann var kommandør av 1. klasse av den svenske Vasaordenen og ridder av den italienske Sankt Mauritius' og Sankt Lasarus' orden. Han ble tildelt Kroningsmedaljen 1906 i sølv, den prøyssiske Kroneordenen av 3. klasse og den prøyssiske krigsfortjenestemedaljen.

 Referanser 

Kategori:Norske oberster
Kategori:Høyre-politikere i Nord-Trøndelag
Kategori:Vasaordenen
Kategori:Personer fra Oslo